Predkladacia správa

V nadväznosti na zavedenie Rozšíreného decentralizovaného implementačného systému (EDIS) je potrebné určiť národné inštitúcie, ktoré prevezmú výkon činnosti v doterajšej kompetencii Európskej komisie (ďalej EK), resp. Delegácie EK v SR v oblasti ex-ante schvaľovania výberu projektov, ako aj verejného obstarávania a uzatvárania zmlúv s dodávateľmi (ďalej len “ex-ante schvaľovanie).  

Napriek presunu kompetencie ex-ante schvaľovania na národné inštitúcie po zavedení EDIS-u v pristupujúcich krajinách, si však z dôvodu posilnenia svojej pôsobnosti pri monitorovaní programu PHARE, ISPA a Prechodného fondu ponecháva EK možnosť kontroly v procese programovania, ako aj možnosť kontroly projektov na mieste, výkonu auditov, prípadne externých auditov, ktoré môže vykonávať Európsky dvor audítorov. 

Inštitucionálne zabezpečenie procesu ex-ante schvaľovania pre program PHARE, ISPA a Prechodný fond  v podmienkach SR, ktoré by malo platiť od udelenia akreditácie na EDIS, je uvedené v prílohe k predloženému materiálu. V uvedenom období budú procedúry verejného obstarávania riadené podľa pravidiel Praktickej príručky pre postupy kontrahovania financovaných zo všeobecného rozpočtu ES v rámci vonkajších operácií (PRAG) aktualizovanej v máji 2003. Po vstupe SR do EÚ k 1.5.2004 a získaní akreditácie pre EDIS budú v procese verejného obstarávania aplikované procedúry podľa platnej národnej legislatívy plne harmonizovanej s príslušným acquis.

 Za proces programovania PHARE zodpovedá národný koordinátor pomoci  na Úrade vlády SR, ktorý predkladá tzv. národný programový dokument do vlády SR na schválenie a následne na notifikovanie EK. Za finančnú implementáciu zodpovedá splnomocnenec pre Národný fond na MF SR, ktorý deleguje formou podpisu finančnej dohody finančné, technické a administratívne riadenie na programových splnomocnencov v implementačných agentúrach v kompetencii príslušných rezortov. 
Implementácia projektov zahŕňa fázu prípravy a špecifikácie tendrovej dokumentácie, vyhlásenia verejného obstarávania, zhodnotenia a fázu kontrahovania. 
Monitorovanie projektov sa uskutočňuje na rôznych úrovniach v rámci mesačných pracovných stretnutí, zasadnutí riadiacich výborov a podvýborov a zasadnutí Spoločného monitorovacieho výboru. Proces monitorovania pre predvstupvé nástroje PHARE a ISPA je plne v kompetencii Národného koordinátora zahraničnej pomoci – podpredsedu vlády pre európske záležitosti, ľudské práva a menšiny v spolupráci s MF SR. Vyhodnotenie realizácie projektov, závery a odporúčania zabezpečuje národný koordinátor zahraničnej pomoci  - Úrad vlády SR. 

Proces  programovania ISPA, za ktorý  zodpovedá  národný koordinátor ISPA – podpredseda vlády pre európsku integráciu, ľudské práva a menšiny, končí podpisom finančných memoránd ISPA, schválených Riadiacim výborom ISPA zo strany Slovenskej republiky. 

Za finančnú implementáciu projektov v rámci ISPA zodpovedá splnomocnenec pre Národný fond na MF SR, ktorý deleguje formou podpisu finančnej dohody finančné, technické a administratívne riadenie na  sektorových   splnomocnencov v implementačných agentúrach.    

 Predložený materiál popisuje návrh rozdelenia kompetencií medzi jednotlivé národné inštitúcie v rámci realizácie celého projektového cyklu, tzn. programovanie, implementácia, monitorovanie a vyhodnotenie projektov podporovaných z programov PHARE, ISPA a Prechodného fondu.